ত্শা-রোং-জ্লা-ব্জাং-দ্গ্রা'-'দুল
ত্শা-রোং-জ্লা-ব্জাং-দ্গ্রা'-'দুল (তিব্বতি: ཚ་རོང་ཟླ་བཟང་དགྲ་འདུལ་, ওয়াইলি: tsha-rong zla-bzang dgra-'dul; চীনা: 擦绒·达桑占堆; ফিনিন: Cāróng Dásāng Zhānduī) (১৮৮৮-১৪ই মে, ১৯৫৯) একজন তিব্বতী কূটনীতিবিদ, সামরিক বিশারদ, অর্থনীতিবিদ ও প্রকৌশলী ছিলেন। তিনি বিংশ শতাব্দীর প্রথমার্ধে তিব্বতের সেনানায়ক হিসেবে চীনের বিরুদ্ধে তিব্বতের একজন গুরুত্বপূর্ণ ব্যক্তি হিসেবে পরিগণিত হন। তিব্বতের আধুনিকীকরণ ও অর্থনৈতিক উন্নতির জন্য ব্যগ্র ত্শা-রোং তিব্বতের প্রাচীন সমাহব্যবস্থাকে ভেঙ্গে বহির্বিশ্বের সঙ্গে তাল মিলিয়ে একটি আধুনিক সমাজ গঠনের ওপর জোর দিয়েছিলেন। তিব্বতের প্রতিরক্ষা ব্যবস্থা তৈরী এবং তিব্বতী অর্থব্যবস্থাকে সুদৃঢ় করার উদ্দেশ্যে তিনি ব্রিটিশ ভারতে বেশ কয়েকটি কূটনৈতিক সফর করেন। তার কূটনৈতিক দক্ষতার কারণে ব্রিটিশরা তাকে তিব্বতে ব্রিটিশ সরকারের সবচেয়ে গুরুত্বপূর্ণ বন্ধু বলে অভিহিত করেন।